
INTRODUCERE 
Mai multe ţări europene au cunoscut o mare acumulare de dezechilibre financiare în perioada crizei economice globale, atât în ceea ce priveşte cheltuielile sectorului public, cât şi în ceea ce priveşte sectorul gospodăriilor, preţurile proprietăţilor crescând anormal în raport cu nivelul veniturilor sau cu creşterea Produsului Intern Brut ale statelor respective.  Mai mult, în ţările din Europa Centrală şi de Est, terenurile şi proprietăţile au început să fie cumpărate de cetăţeni străini, ceea ce a condus la creşterea riscurilor în domeniul creditării în valută străină şi la prăbuşirea monedelor locale.

Multe dintre aceste dezechilibre financiare au fost descoperite atunci când criza financiară globală a început în anul 2007, iar rezolvarea lor parţială a avut implicaţii negative considerabile pentru sistemul financiar şi economia reală. Astfel, scăderea valorii activelor financiare a slăbit bilanţurile băncilor, fiind indusă ideea de răscumpărare a datoriilor. În multe ţări, creşterea şomajului, împreună cu prăbuşirea preţurilor la case, a condus la o deteriorare a situaţiei financiare a populaţiei. Mai mult, într-o serie de state s-au făcut multe împrumuturi mari în valută străină, iar moneda naţională a statului respectiv s-a depreciat.

În lumina acestor experienţe, organismele de politică economică ale UE şi din alte regiuni ale lumii au dedicat o mare parte a eforturilor lor înfiinţării de organisme macro-prudenţiale la nivel naţional şi supranaţional (de exemplu, Consiliul european pentru riscuri sistemice - CERS), pentru a se reuşi refacerea stabilităţii sistemului financiar.

O serie de instrumente de politică macro-prudenţială sunt acum integrate în cadrul legislaţiilor naţionale care transpune standardele globale Basel III privind capitalul bancar, în cadrul juridic al UE, împreună cu pachetul CRD IV.  Acestea vizează creşterea rezistenţei băncilor la şocuri macro-financiare, crearea unui capital-tampon pentru riscuri sistemice, reducerea limitelor de expunere sau crearea unui mecanism de supraveghere adecvat
. 


Conform Directivei UCITS - „Servicii de investiţii: Organisme de plasament colectiv în valori mobiliare” (1985), obligaţiunile trebuie emise de instituţii de credit pe baza unor prevederi legale care să urmărească protecţia deţinătorilor acestor instrumente financiare. Obligaţiunile ipotecare trebuie supuse unei supravegheri speciale din partea autorităţilor abilitate
.


În România, potrivit Normei nr. 10 din 27 iulie 2005 a BNR privind limitarea riscului de credit la creditele destinate persoanelor fizice
, aprobarea fiecărui credit ipotecar se face pe baza unui referat care este întocmit şi semnat potrivit reglementărilor interne ale împrumutătorului. Creditele de valoare mare se acordă cu avizul structurilor de risc existente în instituţia de credit.

   
Referatul menţionat mai sus trebuie să conţină, fără a fi limitative, următoarele elemente:


a) datele de identificare ale solicitantului, precum numele, prenumele, domiciliul/reşedinţa, codul numeric personal, cetăţenia;


b) informaţii/date referitoare la creditul solicitat, precum valoarea creditului, scadenţa/schema de rambursare, moneda şi, dacă este cazul, destinaţia, avansul depus de solicitant şi garanţiile prezentate, cu respectarea prevederilor Normei;


c) informaţii privind bonitatea solicitantului, cu respectarea prevederilor legale;


d) situaţiile speciale în care se află solicitantul de credit în raport cu terţii, precum litigii ce ar putea afecta în mod semnificativ bonitatea acestuia.

Cerinţe pentru acordarea creditelor ipotecare - Limitarea valorii împrumutului (LTV)

Mai multe ţări europene au adoptat o serie de măsuri importante pentru a face faţă riscurilor care decurg din creditarea excesivă în valută, în special, ţările din Europa Centrală şi de Est, unde creditarea în valută a fost deosebit de ridicată în perioada care a precedat începutul crizei financiare globale. Aceste măsuri au inclus avertismente şi recomandări, precum şi aplicarea unor instrumente, cum ar fi cerinţele speciale pentru acordarea de credite în valută, aplicarea de suprataxe,  implementarea de reguli mai stricte privind clasificarea împrumuturilor şi pentru plata provizioanelor, nivelul rezervelor valutare şi lichidităţilor, raporturile fixe dintre valoarea creditelor şi nivelul câştigurilor solicitantului. Unele state au implementat interdicţii temporare privind creditarea în valută la anumite categorii de clienţi. 

Scopul măsurilor a fost acela de a determina instituţiile financiare să-şi analizeze riscurile de creditare în valută, pentru a face împrumuturile în monedă străină mai scumpe; pentru a creşte capacitatea de rezistenţă a sistemului financiar la şocuri; pentru a spori solvabilitatea împrumutaţilor, în special a debitorilor neacoperiţi la riscul valutar.

Nu toate ţările UE cu un nivel ridicat al împrumuturilor în monedă străină au implementat politici macro-prudenţiale. Croaţia a fost ţara cea mai activă din acest punct de vedere, urmată de Ungaria, Polonia şi România. Republica Cehă nu a pus în aplicare nici o măsură în ceea ce priveşte creditarea în valută străină de către societăţile nefinanciare
. 
AUSTRIA


Baza legală:


- Legea băncilor


Sub rezerva dispoziţiilor art. 2-8 din Legea băncilor, instituţiile de credit astfel cum sunt definite de art. 4 (1) din Directiva 2006/48/CE, care sunt autorizate şi stabilite într-un stat membru, pot să-şi desfăşoare activităţile enumerate de Directiva menţionată prin înfiinţarea unor sucursale sau în temeiul libertăţii de a presta servicii, cu condiţia autorizării instituţiei de credit.

 
În situaţia în care instituţia de credit care îşi desfăşoară activitatea în Austria încalcă dispoziţiile legale sau hotărârile administrative ale Autorităţii de supraveghere financiară (FMA) sau Băncii centrale, inclusiv în ceea ce priveşte acordarea de credite cu ipotecă sau fără, aceasta este atenţionată în scris şi trebuie ca în termen de 3 luni să se supună dispoziţiilor primite. 


În cazul în care instituţia de credit nu se conformează instrucţiunilor, FMA este autorizată să informeze autorităţile competente din statul membru de origine. În cazul în care instituţia de credit continuă să încalce prevederile menţionate, în pofida măsurilor luate sau care urmează să fie luate de către statul membru de origine, FMA trebuie să notifice simultan autorităţile competente din statul membru de origine şi Comisia Europeană, putând interzice activitatea băncii respective prin ridicarea licenţei.


Calcularea cerinţelor privind capitalul minim pentru riscul operaţional se realizează utilizând abordarea de evaluare avansată, în conformitate cu prevederile legale. Aprobarea se acordă instituţiei de credit în situaţia în care sunt îndeplinite toate cerinţele calitative legale, iar avizul final se acordă de către Banca centrală.


Cerinţele calitative includ următoarele:


- un sistem intern de măsurare a riscului operaţional, strâns integrat în procesele de gestionare a riscurilor de creditare de zi cu zi;


- o structură independentă de gestionare a riscului operaţional;


- raportarea periodică a expunerilor la risc operaţional şi a pierderilor, instituţia de credit trebuind să aplice proceduri adecvate pentru luarea de măsuri corective corespunzătoare;


 - un sistem de management al riscului, documentat în mod transparent; 


 - auditare internă şi externă anuală.


Instituţiile de credit trebuie să aibă la dispoziţie un capital eligibil egal cu suma următoarelor valori:


- 8% din baza de evaluare a riscului de credit;


- cerinţa minimă de capital pentru toate tipurile de risc din portofoliul de tranzacţionare;


- cerinţa minimă de capital pentru riscul de marfă şi riscul de schimb valutar; 
- cerinţele minime de capital pentru riscul operaţional;


Instituţiile de credit care aplică abordarea standardizată la riscul de credit trebuie să multiplice valorile de capital disponibile şi să le încadreze într-o clasă de expuneri, în conformitate cu prevederile legale. Valoarea expunerii reprezintă valoarea contabilă redusă cu ajustări de valoare
: 


a) elementele de risc complete: 100%; 


b) elementele mediu cu risc: 50%; 


c) obiecte de risc mic: 20%; 


d) elementele cu risc scăzut: 0%.


O expunere mare este considerată în situaţia în care elementele financiare calculate în conformitate cu prevederile legale pentru un client sau un grup de clienţi sunt egale sau mai mari de procentul de 10% din capitalul eligibil al unei instituţii de credit sau din capitalul consolidat eligibil al unui grup de instituţii de credit, ridicându-se la un nivel minim de 500.000 de euro.


Valorilor calculate în temeiul aliniatului anterior li se atribuie o anumită pondere de risc, cu excepţia următoarelor situaţii:


- în cazul în care se realizează expuneri faţă de guvernul federal austriac, guvernele provinciale sau guvernele municipale, bănci centrale, bănci de dezvoltare, administraţii centrale, administraţii regionale sau autorităţi locale şi organizaţii internaţionale;


- în cazul facturilor comerciale şi a altora similare, cu o scadenţă de cel mult un an, emise de alte instituţii de credit; 


- expunerile care sunt deduse din fondurile proprii ale instituţiei de credit în conformitate cu prevederile art. 23 din lege;


- creditele fiduciare şi alte credite transmise, în cazul în care instituţia de credit a prevăzut riscul de management;


- expunerile care sunt garantate în mod corespunzător cu ipoteci rezidenţiale în valoare de cel puţin 50% din valoarea de piaţă a proprietăţii, acest lucru fiind valabil şi pentru operaţiunile de leasing sau tranzacţiile în care locatorul deţine în continuare integral bunul imobil închiriat, atât timp cât nu a fost exercitată o opţiune de cumpărare;


- participările la operaţiunile de asigurare şi reasigurare până la un maximum de 40% din fondurile proprii ale instituţiei de credit;


Se consideră un risc de 20%, printre altele, pentru următoarele expuneri:


- atribuite sau garantate de administraţiile regionale şi locale ale Statelor membre;


- expuneri faţă de instituţii, cu o scadenţă de unu la trei ani, în măsura în care acestea nu constituie fonduri proprii ale instituţiilor;


- expuneri faţă de diferite entităţi de compensare;


- expuneri faţă de o bursă recunoscută;


- sub rezerva aprobării de către FMA, acordarea de garanţii, altele decât garanţiile pentru credite sau care au o baze de reglementare prevăzute pentru membrii fondurilor de garantare mutuală, care au statut de instituţii de credit;


- expunerile faţă de administraţiile centrale şi băncile centrale care sunt denominate şi finanţate în moneda naţională a statului membru în cauză.


Se consideră un risc de 50%, printre altele, pentru următoarele expuneri:


- faţă de instituţii financiare, cele cu o scadenţă de trei ani sau mai mult, cu condiţia ca aceste expuneri să nu constituie fonduri proprii ale instituţiilor, fiind securizate prin titluri care fie sunt tranzacţionate pe o piaţă reglementată şi cotate zilnic pe această piaţă, fie au fost aprobate de către autorităţile competente din statul membru de origine al instituţiei care a emis instrumentele de datorie;


- expunerile sub forma de elemente extrabilanţiere, conform legii.


Fără a aduce atingere principiilor aplicate unei tranzacţii, fiecare expunere mare stabilită în conformitate cu prevederile legale necesită acordul prealabil explicit al Consiliului de supraveghere al instituţiei de credit sau al altui organism de supraveghere competent.


În acest context, o expunere individuală mare nu trebuie să depăşească 25% din capitalul eligibil al instituţiei de credit sau din capitalul eligibil consolidat al unui grup de instituţii de credit. În cazul expunerilor mari la banca-mamă, acest procent este redus la 20%. Suma totală a tuturor expunerilor mari nu trebuie să depăşească 800% din capitalul eligibil al instituţiei bancare.


În cazul în care expunerea calculată în conformitate cu art. 21 din lege depăşeşte 10% din capital sau se ridică la cel puţin 750.000 de euro, directorii instituţiei de credit trebuie să deţină istoricul economic de debitorilor, garanţiile depuse de aceştia, situaţiile financiare anuale, informaţii cu privire la dezvoltarea economică a clientului sau grupului de clienţi, etc.


Instituţiile de credit trebuie să stabilească procedurile de management, contabilitate şi control necesare pentru a analiza expunerile mari, precum şi orice modificări ale contractelor prezentate şi să monitorizeze aceste expuneri în ceea ce priveşte acordarea lor în conformitate cu politica de creditare a instituţiei de credit. 

Gradul de aplicabilitate a acestor proceduri trebuie să fie revizuit de către unitatea de audit intern cel puţin o dată pe an. Instituţia de credit trebuie să raporteze FMA eficacitatea următoarelor proceduri:


- politicile şi procedurile de gestionare a riscurilor provenite din asimetria scadentă între expuneri şi modalităţile de protecţie a creditului pentru expunerile mari ale unei instituţii de credit sau grup de instituţii de credit;

- politicile şi procedurile de gestionare a riscului de concentrare care decurge din aplicarea tehnicilor de diminuare a riscului de credit, în special al riscurilor de credite indirecte legate de expunerile mari ale unei instituţii de credit sau a unui grup de instituţii de credit;

- politicile şi procedurile în situaţii de criză. FMA trebuie să emită un regulament pentru definirea criteriilor aplicabile testelor de stres, acordând  atenţia cuvenită aplicării standardizate a criteriilor menţionate de către toate instituţiile de credit. 


Agenţiile de consiliere în domeniul datoriilor financiare sunt recunoscute de Preşedintele Înaltei Curţi Regionale, în circumscripţia căreia îşi desfăşoară activitatea. Aceste agenţii ajută debitorii care au probleme cu restituirea datoriilor şi-i pot reprezenta în procesele de insolvenţă sau faliment.


Debitorii trebuie să înainteze cererea către Curtea districtuală competentă la nivel local, prezentând o listă detaliată a activelor şi un plan restituire a datoriilor.
Un debitor poate solicita declanşarea procedurii de insolvenţă în cazul în care nu este în măsură să plătească sau a devenit foarte îndatorat.


Procedura de anulare a datoriilor prin intermediul unui plan de redresare este disponibilă atât pentru întreprinderi, cât şi pentru persoane fizice. Suma minimă care trebuie rambursată, atât pentru persoanele fizice, cât şi cele juridice este de 20%.

Creditorii şi debitorii pot solicita deschiderea unei proceduri (amiabilă sau judiciară), nu mai târziu de 60 de zile de la data stabilirii incapacităţii de plată. Dacă debitorul nu poate plăti taxele judiciare în avans, el trebuie să prezinte o listă detaliată a activelor şi un plan de plată, solicitând deschiderea procedurii de absorbţie. 

Ulterior, este disponibilă procedura amiabilă (extrajudiciară) de stabilire a unui plan de plată între debitor şi creditori sau procedura judiciară, ce poate presupune: 
• Anularea datoriei prin respectarea unui plan de plată, fără supravegherea debitorului, în care creditorii şi debitorul sunt de acord cu privire la programarea plăţilor printr-un acord, pe o perioadă maximă de şapte ani. La finalul acestui proces orice datorii rămase sunt anulate. Planul de plată nu este reevaluat în cazul modificării condiţiilor debitorului, ci doar atunci când plăţile nu sunt efectuate, caz în care procesul poate fi reluat şi poate fi stabilit un nou plan de plată, cu acordul creditorilor. Această abordare necesită acordul majorităţii creditorilor. Debitorul poate face şi plăţi voluntare din venitul de subzistenţă, fără a fi obligat la acest lucru. Toate bunurile debitorului vor fi lichidate în afară de cele considerate ca fiind de bază. Cheltuielile de judecată trebuie să fie plătite în termen de 3 ani. 
• Anularea datoriei prin respectarea unui plan de plată, cu supravegherea debitorului, prin care instanţa stabileşte un nivel minim de venit pentru următorii 7 ani, situaţie în care orice venituri curente sau viitoare realizate peste un prag minim sunt plătite creditorilor de către angajatorul debitorului, prin intermediul unui mandatar. Orice potenţial angajator viitor trebuie să fie informat cu privire la incapacitatea de plată a debitorului. 
Ulterior, se pot aplica trei variante, în funcţie de suma plătită, după fiecare dintre acestea debitorul trebuind să facă o cerere pentru a se descărca de datorie, în caz contrar fiind restabilită întreaga datorie iniţială, inclusiv dobânda la suma restantă:
- în cazul în care debitorul a plătit suficient pentru a acoperi cheltuielile de judecată şi cel puţin 50% din toate cererile negarantate, în termen de 3 ani datoriile rămase sunt şterse, instanţa de judecată neputând dispune mai mult; 
- în caz contrar, în situaţia în care debitorul a plătit suma necesară pentru a acoperi costurile de judecată şi cel puţin 10% din toate cererile negarantate, în termen de 7 ani, debitorul este liberat automat şi datoria este ştearsă. În ambele cazuri, debitorul trebuie să depună diligenţe să obţină un loc de muncă; 
- în cazul în care debitorul nu a acoperit cheltuielile de judecată şi cel puţin 10% din datorie, în termen de 7 ani, instanţa poate fie să libereze debitorul, fie să prelungească procedura cu încă trei ani. După această extindere a termenului, 10% din datorie trebuie să fie plătită, în caz contrar întreaga datorie iniţială, inclusiv dobânda la suma restantă este restabilită. 
Debitorul trebuie să depună eforturi pentru a maximiza plăţile către creditori şi are datoria de a-şi maximiza veniturile încasate. Amenzile penale trebuie să fie plătite integral. Instanţa, la cererea unui creditor, poate respinge acest acord în următoarele situaţii: 
(i) dovadă de fraudă; 
(ii) favorizarea unui creditor; 
(iii) apar dovezi că debitorul a fost supus aceleiaşi proceduri în ultimii 20 ani; 
(iv) dovezi incomplete/declaraţii false; 
(v) dovada că debitorul s-a îndatorat excesiv, cu rea-credinţă, sau şi-a risipit activele în ultimii 3 ani.
Debitorul trebuie să întrunească următoarele condiţii pentru a fi eligibil: 
- trebuie să fie angajat sau, în cazul în care este şomer, să caute un loc de muncă; 
- cadourile şi moştenirile trebuie folosite pentru achitarea datoriei; 
- orice schimbări privind domiciliul sau angajatorul trebuie să fie raportate instanţei sau mandatarului (inclusiv indemnizaţiile de boală);
 - trebuie să furnizeze instanţei, la cerere, informaţii cu privire la patrimoniu şi raporturi de muncă; 
- plăţile aferente datoriei se fac numai prin mandatar, pentru a preveni un tratament preferenţial anumitor creditori. 
Anularea datoriei prin aplicarea unui plan de redresare se aplică atât  persoanelor juridice, cât şi celor fizice. Nivelul minim al creanţelor care trebuiesc rambursate este de 20%. Planul trebuie adoptat de majoritatea creditorilor prezenţi, inclusiv de majoritatea creditorilor ale căror debite valorează mai mult de jumătate din suma totală a creanţelor. Plata dobânzilor şi alte acţiuni introduse de debitori sunt oprite. Acest model este foarte rar folosit din cauza cerinţelor impuse, rata de acceptare scăzând de la 3% în 2000 la 0,5% în 2008. 
Sistemul din Austria permite debitorilor să deschidă o procedură judiciară chiar dacă aceştia nu au fonduri suficiente pentru acoperirea costurilor şi taxelor aferente. În acest sens, debitorul trebuie să fi încercat fără succes un acord extrajudiciar cu creditorii şi să fi făcut o a doua ofertă de compromis în instanţă. El trebuie să poată rambursa cel puţin 10% din datorii din veniturile viitoare.

În plus, în cazul procedurilor menţionate, sunt luate următoarele măsuri: 
- deschiderea procedurii este publicată. Angajatorii, creditorii şi băncile de depozit sunt notificaţi direct de către instanţa de judecată;

- toate activele debitorului sunt consemnate conform procedurii falimentului; 
- debitorul nu poate dispune de bunurile sale şi nu poate să se angajeze în anumite contracte fără aprobarea instanţei; 
- renunţarea la un proces poate conduce la imposibilitatea debitorului de a începe un nou plan de redresare sau de plată pe o perioadă de 10 ani sau un proces de absorbţie pe o perioadă de 20 de ani. 
- soţii/soţiile sunt responsabili(e) de drept pentru datoriile soţiei/soţului. Părinţii nu sunt responsabili pentru datoriile copiilor, cu excepţia cazului în care au acţionat în calitate de garant. Garantul trebuie să plătească ceea ce debitorul nu poate plăti - creditul principalul plus dobânzile aferente acumulate. 
- corespondenţa este gestionată de către administratorul de insolvenţă pentru o perioadă de aproximativ 3-4 luni, până la demararea procedurilor de plată printr-un plan de redresare. Măsura încetează dacă instanţa dispune stoparea procedurii de declarare a falimentului. 
BELGIA


Baza legală:

- Legea privind creditul ipotecar (1992);

- Legea privind practicile comerciale, informarea şi protecţia consumatorului (2007);

- Legea privind Registrul central de credite (2001);

- Legea mobilizării (2014)
;

- Legea privind continuitatea în afaceri (2009).
Toţi furnizorii de credite, inclusiv entităţile ce acordă credite ipotecare, trebuie să fie societăţi înregistrate şi autorizate de Autoritatea de supraveghere în domeniu.
Legea mobilizării are drept scop realizarea concretă a operaţiunilor de cesiune, de gajare şi de ipotecă în sectorul financiar. Cu toate acestea, domeniul de aplicare al legii este mai larg, aceasta conţinând şi prevederi care se aplică protecţiei persoanelor implicate în activităţi financiare.

Creanţele bancare sunt sume ce rezultă din orice acord încheiat cu:
- o instituţie de credit; 
- o companie de credit ipotecar; 
- un furnizor de credite de consum; 
- o societate străină care, în ţara sa de origine aparţine uneia dintre categoriile menţionate anterior.

Potrivit legii, creanţele ipotecare includ sumele împrumutate şi dobânzile garantate cu:

- o ipotecă; 
- un drept de gaj asupra bunurilor imobiliare; 
- un mandat ipotecar; 
- o promisiune de credit ipotecar. 

Prin decret regal, Consiliul de miniştri elaborează condiţiile minime aplicabile creditelor ipotecare
:


-  legea aplicabilă, natura şi cetăţenia debitorului;


- criteriile de valoare aplicabile creditului: procentul acoperit prin ipotecă, gradul acesteia, condiţiile aplicabile în funcţie de locul unde se află imobilul ipotecat;


-  perioada de scadenţă a creditului ipotecar;


-  planul de recuperare a datoriei; 


-  măsurile necesare aplicabile pentru acoperirea riscului creditului; 


-  competenţele Autorităţii de supraveghere.

Uniunea Profesională a Creditorilor statuează că, potrivit Codului civil, un contract obligă părţile să adere nu doar la conţinutul contractului, ci şi la consecinţele acestuia, Codul de conduită menţionând obligaţiile tuturor părţilor implicate. Conform Codului civil, într-un contract există obligaţii ce trebuie respectate, chiar dacă nu sunt menţionate în mod explicit în acesta. 


Ratele unui credit ipotecar se calculează în funcţie de următoarele elemente:


- costurile de finanţare; 


- costurile iniţiale; 


- costurile pentru servicii; 


- costurile de credit; 


- costurile maxime; 


- costurile comerciale; 


- costurile de risc; 


- costurile de ajustare. 


Costurile de asigurare, de înregistrare a ipotecii şi de transcriere în Registrul de ipoteci nu sunt incluse. 


Rata care trebuie achitată de debitor nu poate depăşi 1/3 din câştigul net al acestuia.

În cazul în care împrumutatul se află într-o stare de supra-îndatorare şi are dificultăţi temporare de plată a creditului, instituţia financiară trebuie să discute cu debitorul cât mai curând posibil pentru a căuta o soluţie. Acesta poate lua forma unei prelungiri a duratei contractuale de credit, suspendarea temporară a plăţii, etc, având în vedere faptul că Legea creditului ipotecar lasă mai mult loc de libertate contractuală decât Legea privind creditul de consum. Aceasta din urmă prevede faptul că, în situaţiile în care creditorul/consumatorul nu şi-a îndeplinit obligaţiile sale de bază, nu se aplică, în general, proceduri de amânare sau de răscumpărare a creditelor, fiind interzise însă modificările contractuale defavorabile pentru debitor.  

Autoritatea de Rezoluţie poate dispune recuperarea tuturor cheltuielilor rezonabile, stabilite în mod legal, cu respectarea unor condiţii. Legea privind continuitatea în afaceri, adoptată în anul 2009, a modificat o serie de elemente care aveau drept rezultat deschiderea procedurii de faliment pentru un debitor persoană juridică, oferind proceduri mai flexibile de recuperare a debitelor, atât pentru comercianţi, cât şi pentru non-comercianţi.

Pentru non-comercianţi, decontarea datoriei colective cu creditorii este reglementată de Codul judiciar (articolul 1675/2, para 1). Pentru ca o persoană să fie eligibilă în acest sens, trebuie să fie îndeplinite următoarele condiţii:

- datoria trebuie să fie structurală şi substanţială până la punctul în care rambursarea, într-un termen rezonabil, a devenit imposibilă;

- debitorii respectivi nu se pot baza pe o decontare a datoriei colective, spre deosebire de fermieri, meşteşugari şi persoanele cu o profesie liberală; 

- debitorul în cauză nu trebuie să fie susceptibil de orice prejudiciu produs intenţionat creditorilor săi.
Având în vedere principiul egalităţii creditorilor, judecătorul poate decide recuperarea datoriei printr-un sistem format din următoarele măsuri:

- suspendarea sau reeşalonarea plăţii, fie în ceea ce priveşte capitalul, fie în ceea ce priveşte dobânda sau costurile impuse creditului;

- scăderea ratei dobânzii prevăzută în contract până la rata dobânzii legale;
- suspendarea implicaţiilor legate de valorile mobiliare, pe întreaga durată de recuperare; 

- suspendarea efectului de cesiune a datoriilor; 

- remisiunea completă sau parţială a dobânzii privind plăţile restante, cu respectarea anumitor condiţii
.
CEHIA


Baza legală:


- Legea obligaţiunilor (2004)

În Republica Cehă, entităţile care oferă credite ipotecare rezidenţiale nu trebuie să fie înregistrate în mod obligatoriu ca instituţii financiare de credit. Creditul ipotecar este definit drept un împrumut a cărui răscumpărare, inclusiv accesoriile (de exemplu, dobânda) este asigurată de un gaj (drept de gaj) peste o proprietate imobiliară, inclusiv o proprietate în construcţie, în cazul în care creanţa nu depăşeşte dublul valorii imobilului ipotecat, conform prevederilor art. 28 din Legea obligaţiunilor. 
Obligaţiunile ipotecare pot fi eliberate în temeiul unei norme juridice speciale.
Un împrumut este considerat a fi un credit ipotecar din ziua în care dreptul de gaj produce efecte juridice. În mod similar, creditul ipotecar sau o parte a acestuia poate fi utilizat în prima zi în care a fost constituit dreptul de ipotecă. Proprietatea ipotecată trebuie să se găsească pe teritoriul Cehiei, a unui stat membru al Uniunii Europene sau a unui alt stat care face parte din Spaţiul Economic European.

Un emitent de obligaţiuni ipotecare trebuie să se asigură că există o acoperire suficientă a creanţelor care decurg din obligaţiunile ipotecare în circulaţie, astfel încât suma creanţelor sau părţi ale acestora, care servesc ca acoperire corespunzătoare sau acoperire alternativă totală, să nu scadă sub valoarea totală a obligaţiunilor ipotecare emise de emitent.

Emitentul de obligaţiuni ipotecare va determina valoarea de gaj a ipotecii, fiind obligat să stipuleze în regulamentele şi ordinele interioare normele prin care se poate determina, transparent, valoarea unui imobil ipotecat.

Imobilului ipotecat se evaluează la preţul obişnuit în conformitate cu o normă juridică specială ce reglementează evaluarea activelor, ţinând seama de:
a) caracteristicile permanente şi durabile ale proprietăţii;
b) venitul realizat de către o terţă persoană, prin buna gestionare a proprietăţii;
c) drepturile, defectele şi viciile ascunse ce pot fi ataşate proprietăţii;
d) condiţiile locale de pe piaţa imobiliară, inclusiv influenţele şi modul de dezvoltare anticipată.

Valoarea de ipotecă a imobilului, care este determinată în conformitate cu prevederile legale, nu poate depăşi preţul pieţei.

Doar creanţele emitentului ce decurg din creditele ipotecare sau părţi ale acestora şi care îndeplinesc condiţiile prevăzute de art. 28 din lege, pot fi utilizate pentru acoperirea corespunzătoare a obligaţiilor ce rezultă din toate obligaţiunile ipotecare în circulaţie emise de un singur emitent. Aceste creanţe sau părţi ale acestora nu pot, în timpul perioadei de utilizare pentru acoperirea creditului, să depăşească 70% din valoarea imobilului ipotecat. Acoperirea alternativă a obligaţiilor existente este posibilă numai în cazul în care sunt îndeplinite condiţiile prevăzute de lege.

Imobilului ipotecat nu poate fi grevat cu sarcini în favoarea unui terţ care să aibă o prioritate similară sau mai mare decât creditorul ipotecii, cu excepţia  asigurării printr-un împrumut acordat de o societate de construcţii, în conformitate cu o normă juridică specială sau dacă este garantat din Fondul de dezvoltare naţională pentru locuinţe.
Transferul imobilului ipotecat nu poate fi limitată prin acorduri semnate anterior intrării în vigoare a ipotecii. Aceste condiţii trebuie să fie stabilite pentru întreaga perioadă de timp în care trebuie restituită creanţa rezultată din creditul ipotecar. 
Acoperirea alternativă a obligaţiilor ce decurg din obligaţiuni ipotecare în circulaţie emise către un singur emitent este posibilă numai până la un procent de 10% din această valoare nominală şi numai în
:
a) numerar;
b) depozite la Banca Naţională a Cehiei;
c) depozite la banca centrală a unui stat membru al Uniunii Europene sau a unui alt stat ce face parte din Spaţiul Economic European sau a Băncii Centrale Europene;
d) titluri de stat sau titluri de valoare emise de Banca Naţională a Cehiei în temeiul unui regim juridic special;
e) obligaţiuni emise de instituţii financiare stabilite în temeiul unui acord internaţional la care Republica Cehă este parte contractuală sau instituţii financiare cu care Republica Cehă a încheiat un acord internaţional.

Activele utilizate pentru obligaţiile aferente rezultate din obligaţiuni ipotecare în circulaţie nu pot fi gajate de emitent şi nu pot fi utilizate drept garanţii pentru alte credite ipotecare.

În Cehia sunt reglementate două proceduri distincte privind insolvenţa persoanelor fizice, respectiv: 
• falimentul - prin care creanţele creditorilor sunt satisfăcute urmare a lichidării averii debitorului, fără însă ca restul creanţelor ce nu au putut fi plătite din averea lichidată să fie stinse. Procedura falimentului este procedura comună, aplicabilă persoanelor fizice şi persoanelor juridice şi poate fi declanşată fie de către debitor, fie de către un creditor. 
Principalele efecte ale deschiderii procedurii sunt următoarele:

- actele de administrare sau de dispoziţie cu privire la bunurile debitorului, ce fac obiectul procedurii, efectuate de către debitor după decizia de intrare în faliment sunt inopozabile creditorilor; 
- actul prin care debitorul refuză total sau parţial o donaţie sau o moştenire este nul; 
- ca regulă, drepturile creditorilor cu privire executarea creanţelor născute după deschiderea procedurii sunt suspendate;


- creanţele încă nescadente devin scadente la momentul deschiderii procedurii; 

- actele unilaterale ale debitorului cu privire la bunurile la bunurile ce fac obiectul procedurii (de exemplu, împuterniciri, ordine, etc.) încetează de drept; 

- în cazul în care debitorul a încheiat un contract de împrumut în calitate de împrumutător, administratorul judiciar are dreptul să solicite returnarea bunului chiar dacă termenul pentru returnarea bunului încă nu a expirat; 

- contractele de împrumut sau contractele de închiriere pe care debitorul le-a încheiat în calitate de împrumutat sau chiriaş nu pot fi încetate de către partea co-contractantă pentru neplata sumelor datorate; 

- litigiile în legătură cu bunurile debitorului incluse în procedură se suspendă, cu excepţia: 


(i) cauzelor penale; 


(ii) cauzelor privind succesiunile; 


(iii) cauzelor privind întreţinerea copiilor minori; 


(iv) cauzelor privind protecţia drepturilor referitoare la persoană; 


(v) cauzelor privind înscrierile în registrele publice; 


(vi) procedurilor în care debitorul este singura parte. 

Ca o măsură de protecţie socială a debitorilor persoane fizice, legislaţia prevede că, analizând situaţia debitorului, creditorii vor decide de asemenea şi cu privire la bunurile pe care debitorul şi familia sa vor putea să le păstreze pentru a-şi acoperi nevoile zilnice. Această decizie va fi luată ca urmare a solicitării debitorului sau a oricărui membru al familiei acestuia. 

Instanţa poate decide să dispună declanşarea procedurii simplificate de faliment (aşa-numitul faliment mic), în cazurile în care debitorul: 

- este persoană fizică; 

- nu este un antreprenor; 

- cifra de afaceri a debitorului nu depăşeşte 2 milioane CZK şi debitorul nu are mai mult de 50 de creditori. 

Procedura de faliment este declanşată prin depunerea unei propuneri de insolvenţă la Curtea de Insolvenţă. Aceasta anunţă declanşarea procedurii prin aviz public, ce se publică în Registrul Insolvenţei în decurs de 2 ore. După publicarea anunţului, creditorii pot depune cererile de recuperare a creanţelor, în termenul menţionat în hotărârea instanţei. Acesta nu poate fi mai mic de 30 de zile, dar nici mai mare de 2 luni. 

Curtea de Insolvenţă numeşte administratorul judiciar de pe o listă administrată de Ministerul Justiţiei. Dacă numărul creditorilor este mai mare de 50, se înfiinţează un comitet al creditorilor. Odată cu declanşarea procedurii, persoana fizică este protejată de alte acţiuni intentate de către creditori. 

• liberarea de datorii este o procedură specifică aplicabilă în special persoanelor fizice şi care vizează plata datoriilor fie prin implementarea unui plan de rambursare, fie prin lichidarea averii debitorului. 

Cererea de liberare de datorii trebuie să conţină următoarele: 
- indicarea debitorului şi a persoanei autorizate să acţioneze în numele acestuia; 
- listă a tuturor activelor şi a datoriilor sau o declaraţie cu privire la eventuale modificări intervenite în lista depusă anterior în cadrul procedurii insolvenţei iniţiale;
- dovezi privind veniturile realizate în ultimii 3 ani; 
- veniturile estimate pe următorii 5 ani; 
- propunere privind modul de liberare sau o declaraţie precum că debitorul nu face nicio propunere în acest sens;

- acordul creditorilor chirografari cu privire liberarea de datorii în cazul în care valoarea sumelor pe care le vor primi ca urmare a procedurii liberării va fi mai mică de 30% din valoarea creanţelor deţinute împotriva debitorului. Acest acord trebuie să menţioneze şi valoarea minimă a sumelor acceptate pentru plată prin procedura liberării. 
Cererea de deschidere a procedurii de liberare va fi respinsă dacă: 
- prin aceasta se urmăreşte un scop ilicit; 
- sumele ce vor fi rambursate creditorilor chirografari ca urmare a liberării vor fi mai mici de 30% din valoarea creanţelor, cu excepţia cazului în care aceşti creditori au fost de acord să primească mai puţin; 
- debitorul a făcut în trecut obiectul unor alte proceduri de insolvenţă şi a demonstrat neglijenţă. 
Deschiderea procedurii de liberare de datorie are, în linii generale, aceleaşi efecte cu cele generate de deschiderea procedurii insolvenţei (de exemplu, suspendarea oricăror proceduri de executare silită împotriva bunurilor debitorului, suspendarea dreptului de administrare dacă instanţa decide acest lucru etc.). 
Legislaţia nu prevede o suspendare a dobânzilor/penalităţilor de întârziere acumulate anterior deschiderii procedurii, acestea putând fi satisfăcute în cadrul procedurii. Totuşi, eventualele dobânzi/penalităţi acumulate sau datorate după decizia instanţei de aprobare a modului de liberare, deşi nu se vor suspenda, vor fi plătite după terminarea procedurii. 
Liberarea de datorie se poate face în următoarele moduri: 
- lichidarea averii (toate actele de valorificare a bunurilor debitorului şi de plată a creditorilor sunt efectuate de către administratorul judiciar desemnat de instanţă); 
- plan de plată pentru o perioadă de maxim cinci ani; se are în vedere faptul că valoarea plăţilor prevăzute în planul de plată creşte proporţional cu veniturile câştigate. 
La finalul planului de plată, la cererea debitorului, instanţa de judecată dispune descărcarea de restul de datorie. Metoda de liberare de datorie este decisă de adunarea creditorilor. Creditorii sunt obligaţi să aleagă între bunurile debitorului sau veniturile sale. După cum s-a menţionat anterior, indiferent de metoda aleasă, debitorul trebuie să plătească 30% din datoria restantă. După finalizarea procedurii, instanţa poate dispune ca debitorul să nu restituie restul datoriei. Odată cu declanşarea procedurii, debitorul este protejat de alte acţiuni ale creditorilor. În cazul planului de plată, debitorul trebuie să distribuie, prin administrator, suma convenită creditorilor chirografari proporţional, în modul stabilit în decizia instanţei. 
Practicianul în insolvenţă va executa garanţiile numai la cererea creditorului garantat. Dacă liberarea de datorie este stabilită prin lichidare, proprietăţile dobândite de debitor după aprobarea liberării de datorie, dar în timpul procedurii de insolvenţă, nu vor fi incluse în patrimoniul său. 
Pe întreaga durată de executare a planului, debitorul are o serie de obligaţii după cum urmează: 
- să efectueze activităţi generatoare de venituri, iar în caz de şomaj să depună toate diligenţele pentru a obţine venituri (ex. debitorul nu poate refuza un loc de muncă); 
- să predea administratorului judiciar bunurile obţinute din moşteniri, donaţii sau orice acte anulate, precum şi orice alte bunuri deţinute şi care nu au fost incluse în lista bunurilor ce trebuie pusă la dispoziţia instanţei. Administratorul judiciar va lichida aceste bunuri pentru a plăti creanţele debitorului chiar şi în afara planului aprobat; 
- să pună la dispoziţia administratorului judiciar şi comitetului creditorilor, de două ori pe an, o situaţie a veniturilor realizate în ultimele şase luni; - să nu ascundă niciun fel de venit şi să pună la dispoziţia administratorului judiciar şi comitetului creditorilor, pentru analiză, declaraţiile fiscale; 
- să nu acorde tratament preferenţial vreunui creditor; 
- să nu angajeze datorii noi pe care nu ar putea să le execute la scadenţă.

De menţionat că, în cazul în care pe parcursul procedurii creditorii garantaţi ar executa silit un bun imobil constituit drept garanţie care serveşte drept locuinţă / reşedinţă a debitorului şi / sau a familiei sale, debitorul are obligaţia să o evacueze. Totuşi, debitorul are dreptul să primească un substitut al locuinţei în condiţiile aplicabile în cazul încetării contractului de chirie din vina locatarului. 
Dintre efectele liberării de datorie se remarcă: 

• dacă debitorul îşi execută obligaţiile în legătură cu metoda de liberare propusă, instanţa, la solicitarea debitorului, dispune stingerea datoriilor reziduale, inclusiv a datoriilor aferente creanţelor ce nu au fost înscrise la masa credală din vina creditorilor, deşi îndeplineau condiţiile necesare pentru înscriere. 
• dacă un creditor garantat nu a solicitat lichidarea bunurilor în timpul procedurii, acesta are dreptul să fie îndestulat din sumele aferente lichidării bunului ipotecat. 

• de asemenea, dacă, urmare a procedurii, creditorii chirografari au obţinut mai puţin de 30% din valoarea creanţelor lor sau dacă nu se atinge valoarea minimă agreată cu creditorii chirografari care au consimţit să primească o valoare mai mică de 30%, instanţa, la solicitarea debitorului, poate să dispună iertarea de datorii reziduale. Pentru aceasta însă, debitorul trebuie să demonstreze că plata mai mică se datorează unor evenimente independente de culpa sa, precum şi faptul că valoarea creanţelor recuperate nu este mai mică decât cea pe care ar fi obţinut-o în cadrul procedurii de faliment.

DANEMARCA


Baza legală:


- Legea privind activitatea economică
;


- Legea privind stabilitatea financiară

Ca şi în Cehia, instituţiile financiare non-bancare nu trebuie să fie înregistrate sau autorizate în scopul de a oferi credite ipotecare. În Danemarca, atât societăţile non-bancare, cât şi companiile de asigurări pot oferi credite ipotecare atunci când o parte din investiţiile lor trebuie să acopere obligaţiile financiare. Acest lucru este prevăzut în Legea privind activitatea economică (2006), în capitolul privind ”Reglementări speciale pentru companiile de asigurări şi fondurile de pensii în ceea ce priveşte plasarea de fonduri şi de lichiditate". Nu există un registru al instituţiilor non-bancare din Danemarca.

Instituţiile de credit sunt definite în conformitate cu prevederile Legii privind activitatea economică, având calitatea de întreprinderi cu o activitate ce constă în primirea depozitelor publicului sau a altor fonduri de rambursat şi de a acorda împrumuturi din fondurile proprii.

Instituţiile non-bancare nu pot primi depozitele publicului, numai instituţiile de credit pot primi depozite de la public. Entităţile non-bancare pot emite "ipoteci garantate obişnuite", pentru finanţarea activităţii de creditare, dar un credit ipotecar cu semnificaţia cunoscută poate fi oferit doar de instituţii financiare şi bănci care au obţinut licenţă specifică. Diferenţa dintre cele două mecanisme de finanţare este aceea că instituţia licenţiată dispune de active mai puţin riscante.

ESTONIA


Baza legală:

- Legea privind instituţiile de credit


Banca Centrală a stabilit trei cerinţe care reglementează condiţiile de acordare a creditelor pentru locuinţe. Acestea sunt limitate în ceea ce priveşte
:


- valoarea maximă a împrumutului - reprezentată de o valoare LTV; 

- raportul dintre veniturile împrumutatului şi nivelul datoriei DSTI;


- termenul scadent al creditului.


Băncile sunt obligate să respecte limitele de creditare privind acordarea de noi împrumuturi pentru locuinţe. Împrumuturile pentru locuinţe la care se aplică aceste cerinţe sunt cele necesare pentru cumpărarea, construirea, extinderea, reconstrucţia sau renovarea proprietăţilor rezidenţiale din Estonia, care sunt garantate printr-o ipotecă. Cerinţele menţionate nu se aplică pentru împrumuturi care sunt garantate printr-o ipotecă, dar sunt acordate pentru alte scopuri decât cumpărarea de locuinţe.


Temeiul juridic pentru aplicarea cerinţelor este Legea instituţiilor de credit, care trebuie să fie respectată de toate instituţiile de credit care operează în Estonia, inclusiv sucursalele băncilor străine. Cerinţele nu se aplică creditelor pentru locuinţe acordate de intermediari financiari, dar guvernul Estoniei are în lucru un proiect de reglementare a acestor aspecte, în care ministerele de profil au dreptul de a impune limite pentru creditele acordate de societăţi non-bancare sau intermediari financiari.

Cerinţe: 

1) Limită de împrumut LTV pentru creditele pentru locuinţe: 85% (Până la 90% pentru creditele pentru locuinţe garantate de KredEx - societatea de garantare a statului);

2) raportul dintre venituri şi nivelul datoriei DSTI: 50%


3) scadenţa maximă a unui credit imobiliar: 30 ani


Excepţiile permise reprezintă un plus de până la 15% din valoarea împrumuturilor pentru locuinţe emise de o instituţie de credit pentru un cartier rezidenţial.

Legea se aplică tuturor instituţiilor de credit care operează în Estonia şi a intrat în vigoare de la 1 martie 2015, în conformitate cu prevederile art. 83 alin 2 din Legea instituţiilor de credit
.

Autoritatea de Supraveghere Financiară din Estonia (EFSA) supraveghează respectarea acestor linii directoare, inclusiv a noilor cerinţe stabilite de Banca Centrală. Normele interne ale băncilor trebuie să conţină orientări detaliate cu privire la modul de evaluare a capacităţii financiare şi pasivelor debitorilor.


Cerinţele macro-prudenţiale stabilite de Banca Centrală se aplică pentru întreaga piaţa bancară din Estonia. Ele urmăresc să nu slăbească responsabilitatea băncilor în domeniul gestionării riscurilor. Acestea pot proiecta normele interne în cadrul propriilor politici de creditare, luând în considerare riscurile şi garanţiile necesare, dar termenii şi condiţiile efective pentru acordarea de credite trebuie să fie în limitele stabilite de Banca Centrală.


Banca evaluează bonitatea unui client - pentru că, împrumutatul trebuie, inter alia, să prezinte următoarele informaţii
:


• sursa venitului regulat şi valoarea acestuia;


• sursele de venituri suplimentare şi valoarea acestora;


• situaţia financiară;


• alte obligaţii financiare.


Lista menţionată nu este exhaustivă, iar banca poate cere persoanei fizice care doreşte un împrumut informaţii suplimentare necesare evaluării bonităţii.


În scopul de a permite debitorului de a compara ofertele creditorilor şi de a lua o decizie corectă înainte de a semna un acord de împrumut, banca poate oferi debitorului Standardul european privind Informarea Consumatorilor. Informaţiile conţinute în Standardul european nu sunt obligatorii.

Debitorul trebuie să ia în considerare diverse riscuri posibile care decurg din semnarea unui contract de împrumut. Un risc foarte serios este reprezentat de scăderea solvabilităţii debitorului în viitor, care ar putea fi cauzată de o scădere a veniturilor, de pierderea locului de muncă sau creşterea cheltuielilor.

Împrumutatul trebuie să ia în considerare faptul că în cazul în care dobânda băncii este variabilă, în funcţie de rata internaţională a dobânzii interbancare pentru moneda euro - EURIBOR, de exemplu, creşterea ratei dobânzii va duce la o creştere a nivelului plăţilor lunare datorate băncii. Clauzele privind creşterea marjei dobânzii convenite în acordul de împrumut conduc, de asemenea, tot la creşterea sumelor care trebuie rambursate lunar băncilor.

Împrumutatul trebuie să ia în considerare faptul că în cazul în care valoarea de piaţă a proprietăţii care este ipotecată, scade, iar aceasta nu mai este suficientă pentru a satisface pretenţiile băncii, entitatea bancară poate solicita să fie stabilită o garanţie suplimentară în scopul asigurării creanţelor care decurg din contractul de împrumut. În plus, împrumutatul trebuie să ţină seama de consecinţele negative ale neîndeplinirii obligaţiilor contractuale. La încălcarea obligaţiilor de plată, banca va începe calcularea dobânzii de întârziere şi poate solicita penalităţi, în conformitate cu prevederile contractului de împrumut.

Banca are, de asemenea, dreptul de a rezilia contractul de credit în caz de încălcare a obligaţiilor contractuale. Aceasta implică rambursarea sumei totale şi vânzarea proprietăţii adusă drept garanţie, dacă este necesar. 
De asemenea, la anularea în instanţă a acordului de împrumut pot apărea cheltuieli de executare, procesuale sau pentru consemnarea falimentului. 

FRANŢA


Baza legală

- Ordonanţa 2006-346/2006 privind valorile mobiliare
;

- Codul civil
.

Există trei elemente esenţiale pentru calificarea pentru un credit ipotecar:

- un venit suficient pentru plata ratelor ipotecii;
- asigurările de viaţă pentru a acoperi termenii creditului ipotecar;
- acceptabilitatea şi evaluarea proprietăţii.

Suma maxim/minimă pentru un depozit de ipotecă depinde de cetăţenia unei persoane, ţara de reşedinţă şi locul unde se plăteşte impozitul pe venit
.
Pentru contribuabilii din Franţa, este posibil să se obţină un credit ipotecar în procent de 100% din valoarea proprietăţii ipotecate, iar pentru rezidenţii statelor membre ale Uniunii Europene procentul este de 85%. Pentru rezidenţi şi contribuabili din celelalte state, din afara UE, suma minimă de depozit este de 20% din preţul de achiziţie, ceea ce reprezintă un procent de 80% pentru creditul ipotecar.


Ca şi în alte ţări unde există produse similare, Foncier Reversimmo este un împrumut cu ipotecă pentru persoanele fizice, cu un plafon de vârstă de 65 de ani.  În cazul decesului debitorului, banca reţine bunul ipotecat. În situaţia în care preţul proprietăţii variază şi ajunge să fie sub valoarea creditului şi dobânzii aferente, pierderea este suportată de bancă sau de asiguratorul acesteia. 

Acest produs permite plata anuală şi nu lunară a ratelor, procentul fiind de 9%/an, la o depunere de 20.000 de euro, fiind de un real ajutor pentru persoanele în vârstă, care nu dispun de bani pentru cumpărarea unei locuinţe. 

Creditul Foncier Reversimmo se bazează în mod obligatoriu pe ipotecarea unui imobil ce trebuie să fie utilizat exclusiv în scopuri rezidenţiale şi trebuie să fie situat în Franţa. Spre deosebire de particularităţile altor credite similare, proprietatea ipotecată nu trebuie să fie reşedinţa principală a debitorului, putând fi un al doilea domiciliu sau o proprietate închiriată. Valoarea medie a fondurilor cheltuite pentru un client prin acest produs este de aproximativ 90.000 euro. 

Potrivit prevederilor legale pot fi ipotecate: 

 
- bunurile imobile care se află în circuitul comercial, precum şi accesoriile lor imobile;

- uzufructul aceloraşi bunuri şi accesorii, pe durata instituirii ipotecii.

Ipoteca se extinde şi asupra îmbunătăţirilor aduse imobilului.

Independent de ipotecile legale care rezultă din alte coduri sau legi, drepturile şi creanţele asupra cărora este instituită ipoteca sunt:

1. ale soţului, asupra bunurilor celuilalt soţ:

2. ale minorului sau majorului sub tutelă asupra bunurilor tutorelui sau reprezentantului legal;

3. ale statului, departamentului comunelor sau stabilimentelor publice asupra bunurilor beneficiarilor şi administratorilor contabili;

4. ale legatarilor asupra bunurilor din masa succesorală:

5. altele, potrivit art. 2331 Cod civil.

Sub rezerva excepţiilor prevăzute de lege privind dreptul debitorului de a se prevala de dispoziţiile art. 2.444 şi urm. C.Civ., creditorul beneficiar al unei ipoteci legale îşi poate înscrie dreptul asupra tuturor bunurilor imobile aparţinând debitorului. Acesta poate, sub aceleaşi excepţii, să facă inscripţiuni complementare asupra imobilelor intrate ulterior în patrimoniul debitorului său.

Atunci când soţii au dovedit participarea la achiziţii, clauza, cu excepţia cazului în care s-a convenit altfel, conferă şi unuia şi celuilalt dreptul de a înscrie ipoteca legală pentru siguranţa creanţei de participare. Înscrierea ipotecii se poate face înainte de dizolvarea regimului matrimonial, dar va avea efect numai după dizolvarea căsătoriei şi cu condiţia ca imobilele ipotecate să existe în patrimoniul soţului debitor. În caz de lichidare anticipată, ipotecarea anterioară la cerere are efect din acea zi, ipotecarea ulterioară neavând efect. Înscrierea poate fi făcută, de asemenea, în anul următor dizolvării regimului matrimonial şi va avea efect de la data înscrierii.

Cu excepţia participării la dobândirea bunurilor, ipoteca legală poate fi instituită numai de instanţă. Dacă unul dintre soţi a formulat o cerere în instanţă prin care solicită o hotărâre împotriva celuilalt soţ sau a moştenitorilor acestuia, acesta poate, o dată cu introducerea cererii, să solicite grevarea cu o ipotecă temporară, prezentând citaţia în original şi un certificat eliberat de grefier prin care se atestă că instanţa este sesizată cu această chestiune. Beneficiază de acelaşi drept în cazul cererii reconvenţionale, cu prezentarea unei copii a concluziilor.

Inscripţia este valabilă 3 ani, cu posibilitatea de reînnoire, potrivit dispoziţiilor Codului civil.

Dacă cererea este acceptată, decizia va fi menţionată, prin grija soţului care solicită, în dispozitivul înscrierii temporare, sub sancţiunea nulităţii absolute a acestei înscrieri în termen de o lună de la data în care a devenit definitivă. Aceasta constituie baza unui titlu definitiv de substituire a ipotecii provizorii al cărei rang este stabilit de la această dată. În cazul în care valoarea creanţei principale şi a accesoriilor depăşeşte valoarea conservată prin ipoteca provizorie, excesul poate fi conservat numai printr-o inscripţie ipotecară. Dacă cererea este respinsă în totalitate, instanţa va dispune anularea ipotecii provizorii.

În mod similar, dacă în timpul căsătoriei are loc transferul administrării de bunuri de la un soţ la celălalt, instanţa, fie prin hotărâre privind transferul, fie printr-o hotărâre ulterioară, va stabili că poate fi înscrisă o ipotecă legală asupra imobilelor aflate în administrarea soţului respectiv. În acest caz, se va stabili suma pentru care este înscrisă ipoteca şi imobilele respective. În caz contrar, instanţa poate să decidă înlocuirea ipotecii cu constituirea unui gaj şi stabilirea condiţiilor acestui gaj. Dacă, ulterior, noi circumstanţe impun, instanţa poate decide, prin hotărâre, fie o altă ipotecă, fie ipotecări suplimentare, fie constituirea unui gaj. Ipotecile prevăzute în prezentul articol se fac şi se reînnoiesc la solicitarea organelor de urmărire penală. 

Atunci când a fost înscrisă ipoteca legală, în conformitate prevederile legale, cu excepţia existenţei unei clauze exprese în contractul de căsătorie, soţul beneficiar al ipotecii poate să consimtă, în beneficiul creditorilor celuilalt soţ sau ai propriilor creditor, o cesiune a titlului său sau o subrogare a drepturilor care decurg din ipotecă. Acest lucru se face astfel încât, fie ipotecă legală, fie ipotecă judiciară, să garanteze pensia alimentară alocată sau susceptibilă de a fi alocată celuilalt soţ sau copiilor.

În cazul în care soţul beneficiar al ipotecii refuză să consimtă o cesiune a titlului sau o subrogare de drepturi, dacă îl împiedică pe celălalt soţ să constituie o altă ipotecă în interesul familiei sau se află în imposibilitatea de a-şi exprima voinţa, instanţa poate autoriza o astfel de cesiune sau subrogare în condiţiile pe care le consideră necesare protejării drepturilor soţului interesat. Instanţa procedează similar în cazul existenţei în contractul de căsătorie a clauzei prevăzute mai sus. 

Atunci când ipoteca este înscrisă prin aplicarea prevederilor menţionate mai sus, cesiunea titlului sau subrogarea nu pot fi dispuse, pe durata transferului administrării imobilelor, decât de instanţa care a decis transferul. În momentul finalizării transferului administrării, cesiunea sau subrogarea pot avea loc în condiţiile legii.

Regimul juridic aplicabil supraîndatorării unei persoane fizice cunoaşte două proceduri diferite, respectiv: 
a) Redresarea situaţiei debitorului prin intermediului unui plan de rambursare a datoriilor, încheiat între debitor şi creditorii acestuia cu sprijinul Comisiei de supraîndatorare, plan ce are drept scop instituirea unor măsuri de remediere a situaţiei debitorului, cum ar fi: eşalonarea plăţilor, iertări de datorie, reduceri sau suspendări ale dobânzilor, consolidarea unor datorii sau substituirea unor garanţii. Planul poate condiţiona aceste măsuri de îndeplinirea de către debitor a unor acte menite să faciliteze sau să garanteze plata datoriei. De asemenea, poate să condiţioneze şi obligaţia de a nu face - abţinerea debitorului de a săvârşi acte care  i-ar agrava insolvabilitatea. 
Dacă nu se ajunge la un acord între persoana fizică şi creditorii acesteia, cu acordul persoanei în cauză, Comisia recomandă unele măsuri de rezolvare a situaţiei, dar o serie de măsuri precum ştergerea parţială a datoriilor trebuie validate în instanţă.

b) Restabilirea situaţiei debitorului se aplică în cazul în care se consideră că situaţia financiară a persoanei fizice în cauză este compromisă. Comisia poate reorienta dosarul către o procedură de restabilire a situaţiei debitorului cu sau fără lichidare, ceea ce presupune sesizarea instanţei de judecată. Procedura are ca obiectiv: 
- atunci când debitorul deţine bunuri ce pot fi executate, lichidarea bunurilor şi plata datoriilor incluse în procedură, însoţită de liberarea de datorii reziduale (exceptând anumite categorii de datorii); 
- atunci când debitorul nu deţine bunuri ce pot fi executate, liberarea de datoriile incluse în procedură (exceptând anumite categorii de datorii). 
Este decăzută din dreptul de a beneficia de procedura tratamentului supraîndatorării orice persoană care: 
- a dat declaraţii false sau a pus la dispoziţie documente inexacte; 
- a deturnat sau a disimulat sau a încercat să deturneze ori disimuleze, toate sau o parte din bunurile sale; 
- fără acordul creditorilor, al Comisiei sau al judecătorului, şi-a agravat situaţia, contractând noi împrumuturi sau a încheiat acte de dispoziţie cu privire la bunurile sale în timpul derulării unei proceduri de redresare sau de restabilire a situaţiei personale. 
Aspectele comune privind deschiderii procedurii vizează:

• suspendarea şi interzicerea actelor de executare pornite împotriva bunurilor debitorului. Totuşi, în cazul în care a fost deja demarată o executare silită imobiliară, amânarea datei vânzării bunurilor executate silit nu poate fi făcută decât prin decizia instanţei care judecă cererea de executare silită; 
• interdicţia pentru debitor de a încheia, fără aprobarea instanţei, acte ce ar putea să agraveze starea de incapacitate de plată, de a plăti, în tot sau în parte, o creanţă alta decât alimentară, de a dezinteresa garanţii care ar putea plăti creanţele născute anterior, de a încheia acte de dispoziţie ce nu sunt proprii gestiunii normale a patrimoniului, inclusiv de a constitui orice altă garanţie sau ipoteci.
 Suspendarea/interdicţia anterior menţionată va opera, în mod alternativ, până la: 
(i) aprobarea planului de rambursare a datoriilor;

(ii) până la stabilirea măsurilor prevăzute de Codul Consumului (de exemplu reeşalonarea plăţilor, suspendarea exigibilităţii creanţelor etc.) în cazul în care procedura de conciliere în vederea aprobării planului a eşuat; 
(iii) până la aprobarea de către instanţă a măsurilor propuse de Comisie (de exemplu reducerea datoriei ca urmare a executării prin vânzarea a imobilelor ipotecate şi reeşalonarea restului de plată, ştergerea parţială a creanţelor, ştergerea tuturor creanţelor incluse în procedura de restabilire a situaţiei debitorului fără lichidare etc.);

(iv) până la decizia de deschidere a procedurii de restabilire a situaţiei debitorului prin lichidarea averii acestuia, totuşi, fără însă ca această suspendare/interdicţie să poată dura mai mult de 2 ani. 
Înaintea deciziei de deschidere a procedurii, la solicitarea debitorului, Comisia poate solicita instanţei de judecată să suspende orice măsuri de executare silită îndreptate împotriva debitorului. Dacă instanţa pronunţă suspendarea, aceasta va produce efecte în aceleaşi condiţii menţionate în paragraful anterior. 
Un alt efect pe care îl produce deschiderea procedurii este suspendarea plăţilor oricăror dobânzi şi penalităţi de întârziere, suspendare care va opera în aceleaşi condiţii menţionate mai sus. De asemenea, după deschiderea procedurii, Comisia poate, dacă este cazul, să sesizeze instanţa de judecată, solicitând acesteia suspendarea oricăror proceduri de evacuare a debitorului din locuinţa sa. 
În ceea ce priveşte procedura de redresare se pot reţine următoarele aspecte. Dacă părţile angajate în cadrul procedurilor de negociere a Planului agreat, nu ajung la un acord, sau dacă, analizând situaţia debitorului, Comisia constată că nu este posibilă concilierea, întrucât activele debitorului nu ar permite să acopere toate datoriile, Comisia va notifica acest lucru debitorului şi creditorilor. 
Comisia, analizând situaţia debitorului, poate impune în totalitate sau în parte următoarele măsuri: 
a) reeşalonarea sau amânarea plăţii datoriilor de orice natură pe o durată care nu poate să depăşească 8 ani; 
b) imputarea plăţilor cu prioritate asupra obligaţiei principale; 
c) sumele reportate sau reeşalonate să fie purtătoare de dobânzi mai mici (în situaţii justificate la un nivel chiar mai mic decât nivelul dobânzii legale); 
d) suspendarea exigibilităţii creanţelor, altele decât cele alimentare, pentru o durată care nu poate depăşi 2 ani.
Măsuri speciale recomandate de Comisie instanţei de judecată:

- reducerea datoriei reziduale, rezultând dintr-un credit imobiliar (datorate instituţiilor de credit sau instituţiilor financiare care au finanţat achiziţia unui imobil), după vânzarea imobilului grevat de ipotecă. Această reducere poate fi asociată sau nu cu o reeşalonare a restului de plată; 
- ştergerea parţială a creanţelor împotriva debitorului în combinaţie cu măsurile speciale obligatorii impuse de Comisie. La expirarea perioadei de implementare a planului de redresare, creditorii şi debitorul revin în situaţia anterioară (exceptând situaţia în care anumite creanţe au fost achitate/şterse în întregime) astfel încât, dacă mai sunt creanţe de achitat, acestea vor fi supuse din nou procedurii comune de plată. 
Odată cu deschiderea procedurii de restabilire a situaţiei debitorului prin lichidare, procedurile de executare silită se suspendă. De asemenea, se suspendă măsurile de evacuare din domiciliu cu excepţia măsurilor de evacuare iniţiate ca urmare a implementării unor executări silite. În acelaşi timp, debitorul nu mai poate înstrăina bunurile sale fără acordul mandatarului desemnat de instanţă sau, în cazul în care un mandatar nu a fost desemnat, fără acordul instanţei de judecată. Dacă instanţă constată că debitorul nu mai deţine bunuri ce pot fi executate în cadrul procedurii de lichidare, aceasta poate închide procedura lichidării pentru insuficienţă de fonduri, caz în care debitorul va beneficia de liberarea de toate datoriile reziduale. Închiderea procedurii are drept efect ştergerea tuturor datoriilor reziduale ale debitorului ce au fost incluse în procedură, inclusiv a celor care nu au putut fi valorificate prin lichidare. 
Cu excepţia cazurilor în care creditorii îşi exprimă expres acordul, sunt excluse de la orice fel de iertare de datorie, reeşalonare sau ştergere de datorie, creanţele: 
- alimentare (datorate cu titlu de întreţinere); 
- reprezentând despăgubiri datorate victimelor unor infracţiuni; 
- rezultând din activităţi frauduloase împotriva unor instituţii de protecţie socială; 

- reprezentând amenzi penale; 
- creditorului care a plătit în numele debitorului pe creditorii acestuia în cadrul procedurilor de redresare/restabilire a situaţiei debitorului.

GERMANIA

Baza legală:


- Legea privind creditele ipotecare
;
- Legea privind instituţiile de credit ipotecar


Contractul pentru asigurarea ipotecară privată este încheiat de către creditor în favoarea instituţiei de creditare. Asigurarea debitorului se încheie pentru diminuarea riscului în cazurile în care suma obţinută din procedura de executare silită a imobilului ipotecat nu acoperă suma acordată de bancă. 

Instituţiile de credit ipotecar trebuie să obţină în scris o licenţă de funcţionare din partea Autorităţii Federale de Supraveghere Financiară. 
Acestea trebuie să aibă un capital de bază de cel puţin 25 de milioane de euro, să dispună de procedurile şi instrumentele adecvate de a gestiona, monitoriza şi controla riscurile pentru creditele acordate şi să aibă un plan de afaceri care trebuie verificat de Autoritatea de Supraveghere.

Analiza realizată din punctul de vedere a creditorului şi al unei posibile evoluţii negative a valorii imobilului a condus la creşterea interesului pentru o marjă de siguranţă mai ridicată în comparaţie cu valoarea creditului acordat, fiind important ca în oricare moment al angajamentului să nu se depăşească valoarea de valorificare a imobilului creditat. Astfel, instituţiile financiare au fost obligate să implementeze asigurarea ipotecară, fapt ce le deschide finanţatorilor de bunuri imobiliare posibilitatea să înlocuiască limita strictă prescrisă în normele Băncii Federale cu ajutorul unei combinaţii flexibile dintre o limită de creditare individuală şi o asigurare ipotecară. Din punctul de vedere al asigurătorului, analizei de bonitate a solicitantului îi revine o importanţă sporită, ştiind că probabilitatea de nerambursare al unei împrumut mai mare este mai ridicată comparativ cu situaţia unui credit neasigurat.

Procesul de raţionalizare a creditelor din Germania protejează instituţiile bancare împotriva marilor pierderi. Garanţia personală poate fi înlocuită cu asigurarea ipotecară numai în anumite cazuri. Managementul de risc intern a finanţatorului nu determină un transfer de risc şi nu oferă o siguranţă pentru o pierdere neprevăzută. Pentru a înlocui o asigurare ipotecară se poate opta pentru o combinaţie de asigurări diferite. În această privinţă pot fi luate în considerare asigurarea de viaţă, asigurarea în cazul de incapacitate a exercitării profesiei şi asigurarea privată în caz de şomaj. Garanţia oferită prin combinaţia menţionată anterior nu poate însă înlocui siguranţa oferită de asigurarea ipotecară. Aceste instrumente garantează numai venitul şi averea solicitantului în cazul apariţiei unui risc special, dar nu asigură direct fluxul monetar aferent creditului ipotecar pentru creditor. 
Valoarea creditului ipotecar nu trebuie să depăşească valoarea rezultă dintr-o evaluare prudentă a caracterului comercial viitor al unei proprietăţi, prin luarea în considerare pe termen lung a tuturor aspectelor legate de proprietate, starea pieţei regionale de profil, precum şi posibilele alternative existente de finanţare. Elementele speculative nu trebuie luate în considerare. 

Valoarea creditului ipotecar nu trebuie să depăşească valoarea de piaţă a proprietăţilor ipotecate şi trebuie calculate într-un mod transparent, în conformitate cu o metodă de evaluare recunoscută. 
Valoarea de piaţă poate fi stabilită drept cea decisă între un cumpărător şi un vânzător implicaţi într-o tranzacţie cu un imobil similar din toate punctele de vedere cu cel stabilit drept ipotecă, în care părţile au acţionat în cunoştinţă de cauză, prudent şi fără constrângere.
Ipotecile asupra terenurilor sau clădirilor noi aflate în construcţie şi care nu aduc încă venit, nu pot depăşi un procent total de 10% din volumul activelor folosite pentru a acoperirea creditului ipotecar, conform prevederilor art. 16 al Legii privind instituţiile de credit ipotecar. De asemenea, ipotecile asupra terenurilor construibile nu pot depăşi 1% din volumul total al activelor folosite pentru a acoperirea creditului ipotecar. Nu se pot ipoteca proprietăţile care nu produc venituri permanente, de exemplu şantiere, mine sau cariere. 

Obligaţiile debitorului trebuie asigurate în orice moment la valoarea actualizată netă, care va include dobânda şi obligaţiile principale. Valoarea actualizată netă trebuie să depăşească cu 2 procente valoarea actuală netă a pasivelor ce trebuie acoperite. În această categorie se încadrează: obligaţiunile, bonurile de tezaur şi certificatele de trezorerie ale debitorului, indiferent dacă acesta este Guvernul federal german, un alt stat membru al Uniunii Europene sau al Acordului privind Spaţiul Economic European, Banca Europeană de Investiţii sau Banca Internaţională pentru Reconstrucţie şi Dezvoltare, potrivit art. 114 alin. 2 din Regulamentul (UE) nr. 575/2013 al Parlamentului European şi Consiliului privind cerinţele prudenţiale pentru instituţiile de credit

Ministerul Federal al Finanţelor este autorizat să stabilească în consultare cu Ministerul Federal al Justiţiei, prin Ordin, care nu este supus aprobării de către Bundesrat, detaliile privind metoda de calcul a valorii actualizate nete în conformitate cu prevederile legale.

Ipotecile pot fi folosite ca acoperire numai până la un procent de 60% din valoarea proprietăţii, cuantumul fiind stabilit de bancă, în conformitate cu prevederile art. 16 din Legea privind instituţiile de credit ipotecar.

Structura de rezistenţă a construcţiilor ipotecate trebuie luată în mod direct în considerare în ceea ce priveşte valoare imobilului pe întreaga perioadă de creditare,  având în vedere termenul de refacere sau reconstrucţie în cazul în care aceasta este deteriorată sau distrusă. Banca este despăgubită din fondul de compensare în măsura în care clădirea nu este sau nu poate fi reconstruită sau reabilitată
.

Suma de asigurare trebuie să acopere cel puţin următoarele elemente:

- costurile estimate pentru reconstrucţia sau restaurarea clădirilor ipotecate; 
- valoarea daunelor care nu trebuie să depăşească valoarea clădirii în cazul în care apar riscuri semnificative;

- valoarea creanţelor restante.

Perioada de creditare este stabilită de bancă, conform politicilor sale în domeniu.
Într-o primă etapă, anterior introducerii în instanţă a unei cereri de declarare a insolvenţei, debitorul trebuie să informeze creditorii asupra faptului că este în imposibilitate de a-şi mai onora plăţile şi să încerce să ajungă la o înţelegere cu aceştia, oferindu-le un plan privind rambursarea datoriilor. Debitorul trebuie să contacteze toţi creditorii, fără a acorda tratament preferenţial vreunuia dintre ei. Această încercare de soluţionare amiabilă poate fi moderată de avocaţi, agenţii de consultanţă specializate, etc. Dacă încercarea de soluţionare pe cale amiabilă eşuează, debitorul se poate adresa instanţei cu o cerere pentru deschiderea procedurii de insolvenţă. 
Una dintre condiţiile necesare pentru admisibilitatea cererii este şi certificarea de către un avocat sau agenţie de consultanţă a faptului că, în ultimele şase luni debitorul a încercat să ajungă la o înţelegere extrajudiciară cu creditorii săi, fără rezultat, precum şi motivele pentru care nu s-a ajuns la o astfel de înţelegere. 
Debitorul trebuie să prezinte un plan de soluţionare şi informaţii cu privire la bunurile şi veniturile sale, creditorii şi datoriile aferente. Planul trebuie să cuprindă toate informaţiile necesare pentru stingerea datoriilor. La acest moment, instanţa va decide dacă o a doua încercare de soluţionare a datoriilor dintre debitor şi creditori (de această dată supervizată de instanţă) ar putea fi eficientă. În cazul în care instanţa se pronunţă în mod afirmativ asupra acestui aspect, va transmite planul către debitor şi către toţi creditorii. Dacă toţi creditorii consimt sau nu au obiecţii asupra planului în termen de o lună de zile, acesta se consideră aprobat. Dacă majoritatea creditorilor a aprobat planul, iar suma aferentă creanţelor lor depăşeşte 50% din totalul creanţelor, instanţa poate înlocui obiecţiile celorlalţi creditori cu o aprobare a planului. Acest lucru nu se va întâmpla, însă dacă: 
- creditorul care a ridicat obiecţia nu va primi o parte echitabilă în raport cu ceilalţi creditori; 
- creditorul în cauză este probabil să fie pus într-o poziţie economică defavorabilă ca urmare a punerii în aplicare a planului pentru soluţionarea datoriilor faţă de deschiderea procedurii insolvenţei sau a procedurii de liberare de datorie a debitorului. 
Dacă procedura judiciară de soluţionare amintită anterior eşuează (în sensul că majoritatea creditorilor se opun planului înaintat de instanţă), se va deschide procedura insolvenţei. În acest caz, instanţa va numi un administrator care va lichida patrimoniul debitorului şi va distribui creditorilor veniturile obţinute. 
Debitorul poate solicita instanţei admiterea liberării de datorie. În cazul în care instanţa aprobă cererea debitorului, acesta trebuie să îndeplinească o serie de cerinţe de bună conduită (o parte considerabilă din venitul său va fi distribuit creditorilor iar proprietăţile pot fi supuse sechestrului; debitorul trebuie să desfăşoare o activitate remunerată, pentru a putea face plăţile către creditori). După trecerea unei perioade de şase ani, instanţa poate decide dacă debitorul este liberat de plata datoriilor reziduale. 
Începând cu 1 iulie 2014, liberarea de datorie este posibilă după trecerea unui termen de numai trei ani, iar debitorul a acoperit cel puţin 35% din totalul creanţelor datorate (chestiune considerată un stimulent pentru debitor, fiind, totodată, o acţiune în interesul creditorilor).
ITALIA

Baza legală:


- Legea băncilor (1993); 

- Decretul regal nr. 267/1942 privind protecţia creditorilor

În general, creditarea ipotecară face obiectul reglementărilor prudenţiale şi a normelor care se aplică contractelor financiare. Raportul împrumut/valoare este limitat de aceste reglementări la 80%. Acest plafon poate fi depăşit în condiţiile furnizării de garanţii personale suplimentare
. 


Toate instituţiile financiare care oferă servicii trebuie să respecte un set de reguli de transparenţă menite să asigure că toate informaţiile relevante sunt furnizate părţii interesate de semnarea unui contract: costul anual al creditelor ipotecare, nu numai dobânzile, costurile totale percepute de către debitor în caz de rambursare anticipată, etc.

Scadenţa creditului ipotecar se stabileşte pe termen mediu sau lung. Pentru ipotecile rezidenţiale, amortizarea se realizează pe un termen cuprins între 8 şi 30 de ani. 

Ipoteca imobilului trebuie să fie de rangul I. Rangul ipotecii reprezintă prioritatea ei în plata datoriilor. Spre exemplu, între doi creditori cu rang diferit, cel cu rang prioritar se despăgubeşte primul şi integral din preţul imobilului, iar ulterior se despăgubesc şi creditorii subsecvenţi. Rangul ipotecii se consemnează prin publicarea în Cartea funciară a imobilului.

Raportul împrumut-valoare se stabileşte de către Banca Centrală ca procent din valoarea curentă de piaţă a bunurilor gajate drept garanţii pentru împrumut. Un nivel suplimentar de securitate se poate stabili în circumstanţe specifice. 
Dacă aceste dispoziţii sunt îndeplinite, creditul ipotecar se bucură pe termen mediu şi lung de o taxă redusă, de 0,25%, calculată la suma împrumutată, care înlocuieşte impozitele obişnuite şi taxele mari legate de înregistrarea cadastrală şi gestionarea creditului ipotecar propriu-zis. În plus faţă de alte norme juridice favorabile, proprietatea ipotecată nu este supusă acţiunilor prevăzute de legea falimentului, dacă a fost înregistrată cu cel puţin 10 zile înainte de declararea falimentului debitorului
. 
De asemenea, deţinătorul ipotecii nu poate rezilia acordul de credit şi nu poate trece la executarea ipotecii decât în situaţia în care debitorul nu a plătit de 7 ori, în 7 momente diferite, ratele şi dobânzile aferente creditului.
Un alt mijloc de protecţie pentru debitor este acela care apare în momentul în care a plătit cel puţin o cincime din suma creditului iniţial, acesta având dreptul de a beneficia de o reducere proporţională a valorii ipotecii.

O caracteristică principală a creditelor ipotecare imobiliare este valoarea fixă a raportului împrumut-valoare. În prezent, valoarea creditului nu poate depăşi 80% din valoarea proprietăţii. Cu toate acestea, în cazul în care debitorul furnizează  garanţii suplimentare, conforme cu normele legale definite de autoritatea de supraveghere financiară, raportul poate ajunge la 100%. Exemple de instrumente suplimentare de protecţie ale creditului sunt titlurile de valoare care pot fi admise de bancă, poliţele de asigurare sau garanţiile de plată oferite de alţi intermediari financiari.
Normele care reglementează creditarea ipotecară aplicate de Banca Italiei sunt stabilite la nivelul Uniunii Europene, în pachetul Basel II, care specifică modul de ipotecare pentru diminuarea riscului de credit. Evaluarea riscului (de exemplu, ponderea de risc) este reglementată fie de sistemul intern de rating de risc al unei bănci, fie prin luarea în considerare a unui set standard de factori care afectează riscul unui credit.
La acordarea unui împrumut ipotecar trebuie îndeplinite următoarele cerinţe stabilite de Banca Italiei în anul 2008:

- valoarea proprietăţii nu trebuie să fie puternic corelată cu ratingul de credit al debitorului.
- proprietatea trebuie să fie evaluată de către un evaluator independent. Valoarea evaluată nu poate depăşi valoarea curentă de piaţă a activului, definit ca valoarea justă pentru care proprietatea ar putea fi vândută sub contract privat între un vânzător şi un cumpărător la data evaluării.

- termenul „independent” se referă la cerinţa impusă de lege prin care evaluatorul să nu poată participa direct sau indirect la iniţierea contractului de împrumut sau la procesul de monitorizare.
- garanţia trebuie să fie disponibilă într-un interval rezonabil de timp. Banca trebuie să aplice un proces de monitorizare continuă în ceea ce priveşte valoarea garanţiei.

- proprietatea trebuie să fie asigurată în mod corespunzător împotriva daunelor şi deteriorărilor.
Împrumuturile garantate cu ipoteci asupra proprietăţilor rezidenţiale au un risc ponderat de 35%, de exemplu, suma activelor la care este determinată rata de absorbţie a capitalului se calculează prin înmulţirea valorii creditului cu 0,35. Acest procent este utilizat cu condiţia îndeplinirii următoarelor cerinţe:

- proprietăţile trebuie să fie utilizate sau închiriate de către proprietar;

- perspectivele de rambursare a creditului ipotecar nu depind în mod semnificativ de fluxurile de numerar generate de imobilul folosit ca garanţie;

- deşi cuantumul creditului nu poate depăşi 80% din valoarea proprietăţii, un raport împrumut/valoare la cota de 100% poate fi realizat în condiţiile în care se aduc garanţii suplimentare. Astfel, expunerea respectă următorul raport: 
credit / [valoarea de piaţă + garanţii suplimentare] ≤ 0,80.

Împrumuturile garantate cu ipoteci pe proprietăţile comerciale, cum ar fi fabrici, magazine, birouri, etc, au, în general, un risc ponderat de 50%, dacă valoarea creditului nu depăşeşte 50% din valoare de piaţă a proprietăţii. 
Regulile de prudenţă bancară necesită o continuă monitorizare a raportului împrumut/valoare pentru întregul portofoliu de credite ipotecare. Această regulă înseamnă că valoarea de piaţă a proprietăţilor trebuie revizuite periodic. Pentru a realiza acest aspect, băncile trebuie să verifice valoarea proprietăţilor:

■ din trei în trei ani pentru imobilele rezidenţiale;

■ în fiecare an pentru bunuri imobiliare comerciale.

În acest scop, băncile pot utiliza metodologii statistice pentru a identifica valorile imobiliare care trebuie să fie monitorizate îndeaproape. În cazul statisticilor, analizele relevă o scădere semnificativă a valorilor proprietăţilor similare, banca trebuind să solicite o nouă evaluare. Aceasta este necesară în mod obligatoriu la fiecare trei ani pentru expunerile de credite de peste trei milioane de euro sau pentru cele care depăşesc 5% din capitalul de reglementare al băncii.


Acordurile privind securitatea în contractele financiare cu garanţie (FCA) sunt reglementate de Decretul Legislativ nr. 170/2004, adoptat pentru implementarea Directivei nr. 2002/47/CE. Acesta reprezintă un contract de utilizare a unei gaj sau de aplicare a unei cesiuni cu titlu de garanţie, cum ar fi numerar, titluri de valoare sau creanţe în scopul asigurării obligaţiilor financiare
. 


FCA se încheie în scris. Un creditor cu un credit garantat în acest fel poate folosi activele asigurate în temeiul acordului chiar înainte de apariţia unui eveniment de neîndeplinire a obligaţiilor, dacă s-a convenit astfel în contract, dar, în acest caz, creditorul garantat trebuie să înlocuiască în echivalent garanţia pe care a eliminat-o înainte de expirarea obligaţiei garantate.

Privilegiul special este un gaj disponibil pentru a asigura plata creanţelor pe termen mediu sau lung (peste 18 luni) pentru împrumuturile acordate antreprenorilor de către băncile autorizate. Acest tip de garanţie este reglementat de art. 46 din Decretul Legislativ nr. 58/1993 (Legea băncilor). Acest tip de garanţie are anumite asemănări cu garanţia reală mobiliară fluctuantă şi este, în esenţă, o garanţie ce conferă entităţii respective un statut preferenţial împotriva creditorilor chirografari în cazul falimentului.

Există două forme de garanţie în conformitate cu legislaţia italiană:

- garanţia în comun (fideiussione), care este reglementată în mod expres de către Codul civil italian;
- o garanţie autonomă.

Garanţia în comun reprezintă practic un garant care plăteşte o datorie în cazul în care debitorul nu face acest lucru. Astfel de garanţii sunt de obicei oferite în mod comun şi permit creditorului să aleagă dacă urmează să execute creanţa împotriva garantului sau debitorului sau în comun (cu excepţia cazului în care părţile au convenit asupra clauzei prin care creditorul angajează executarea plăţilor neefectuate de la debitorul principal asupra uneia dintre părţi). 
Garanţia autonomă diferă cea în comun prin faptul că garantul este obligat să plătească cu titlu de debitor principal.

În ceea ce priveşte procedura de protecţie a creditorilor, în conformitate cu art. 182 bis din Decretul regal nr. 267/1942, cu modificările ulterioare, debitorul poate solicita instanţei competente acceptarea depunerii documentaţiei relevante necesare pentru a fi admis la compoziţia cu creditorii, atunci când trebuie să se încheie un acord de restructurare ce reprezintă cel puţin 60% din datorie.

Legea italiană reglementează 3 proceduri pentru soluţionarea stării de supra-îndatorare, şi anume: 
(a) acordul de restructurare, ce are drept scop restructurarea datoriilor şi plata creanţelor, în baza unui plan aprobat de creditori; 
(b) planul de restructurare accesibil doar persoanelor fizice, neprofesionişti sau comercianţi, ce are drept scop restructurarea datoriilor şi plata creanţelor în baza unui act emis de instanţă; 
(c) lichidarea bunurilor debitorului, cu excepţia bunurilor personale - lichidarea nu poate să aibă loc mai devreme de 4 ani de la deschiderea procedurii.
Efectele aprobării Acordului de Restructurare: 
- se suspendă, sub sancţiunea nulităţii, acţiunile executorii individuale, dispunerea de sechestre sau de noi sarcini asupra bunurilor debitorului cuprinse în Acord de către creditorii acestuia sau de către noii creditori; 
- bunurile debitorului nu pot fi confiscate; 
- orice act de administrare a bunurilor debitorului ce sunt incluse în Acordului de Restructurare care nu sunt necesare desfăşurării activităţii de zi cu zi, trebuie aprobate de judecător; 
- actele făcute cu încălcarea Acordului de Restructurare nu produc efecte juridice. 
Dacă implementarea Acordului de Restructurare devine imposibilă din motive neimputabile debitorului sau activităţii sale, debitorul poate cere tribunalului şi creditorilor modificarea acestuia. Dacă pe parcursul implementării Acordului de Restructurare pierderile înregistrate de creditor cresc, ori ca urmare a neglijenţei/relei intenţii ale debitorului pe parcursul implementării sale ori ca urmare a acţiunilor frauduloase ale debitorului (simulare de acţiuni inexistente, ascunderea de bunuri etc.), creditorii pot solicita instanţei anularea Acordului, în termen de 6 luni de la data constatării pierderii sau acţiunii frauduloase. De asemenea, creditorii pot cere rezilierea Acordului pentru neîndeplinirea obligaţiilor stabilite prin acesta. 
Efectele lichidării averii debitorului sunt următoarele:

- după finalizarea procedurii de lichidare, debitorul poate solicita instanţei liberarea de datorii (anularea tuturor datoriilor care nu au putut fi achitate prin derularea procedurii lichidării), dacă sunt respectate următoarele condiţii: 
(a) debitorul a cooperat eficient cu lichidatorul pe durata procedurii; 
(b) nu a tergiversat derularea procedurii, 
(c) nu a mai beneficiat de liberarea de datorii în ultimii 8 ani, 
(d) nu a fost condamnat, 
(e) a desfăşurat o activitate generatoare de venit sau a depus diligenţe pentru a-şi căuta un loc de muncă şi nu a refuzat un loc de muncă în mod nerezonabil/nejustificat. 
De asemenea, liberarea de datorii nu poate interveni dacă 
(a) starea de supra-îndatorare se datorează supraestimării neglijente a capacităţii sale de plată, 
(b) în ultimii 5 ani a comis acţiuni în frauda intereselor creditorilor. 
Liberarea de datorii nu poate avea drept obiect datorii rezultând din obligaţii de întreţinere, datorii rezultate din acte ilicite sau infracţiuni, amenzi penale sau contravenţionale, taxe şi impozite survenite ulterior.


Gama de caracteristici ale contractului de ipotecă s-a lărgit foarte mult de la adoptarea Legii băncilor. Acestea oferă o varietate de ipoteci cu rate ale dobânzii care poate fi fixe, variabile, mixte, care permite împrumutatului de a trece de la rata fixă la cea variabilă şi invers, la o dată specificată, echilibrate (rată parţial fixă şi parţial indexată. etc. Durata contractelor variază de la 5 la 20 de ani, cu toate că se acordă scadenţe mai lungi sub rezerva unor condiţii suplimentare, aşa cum am mai menţionat
.

POLONIA


Baza legală


- Legea privind băncile şi creditele ipotecare (1999)
;

- Legea băncilor (2012)
 

În cadrul unui contract de credit, banca se angajează să pună la dispoziţia debitorului o anumită sumă, pentru perioada stipulată în contract, iar aceste fonduri trebuie să fie utilizate pentru un scop anumit, debitorul angajându-se să le utilizeze în conformitate cu condiţiile prevăzute în contract şi să ramburseze ratele stabilite, împreună cu dobânzile aferente. O bancă poate face prelungirea unui împrumut acordat pe baza analizei bonităţii debitorului
. 

Valoarea totală a creanţelor unei bănci - angajamente extrabilanţiere, acţiuni sau participaţii deţinute de bancă, direct sau indirect, contribuţii, credite, etc. - expuse pentru o singură entitate, nu poate depăşi limita de 25% din fondurile proprii ale băncii sau echivalentul a 150 de milioane de euro, calculate în zloţi polonezi. 

Prevederile anterioare nu se aplică expunerilor menţionate în reglementările şi rezoluţiile Autorităţii de Supraveghere Financiară, care nu pun în pericol siguranţa activităţii bancare şi de gestionare a riscurilor corespunzătoare. 

Consiliul de administraţie al unei bănci trebuie să raporteze imediat Autorităţii de Supraveghere fiecare caz în care limita menţionată mai sus a fost atinsă sau depăşită, aceasta având competenţa de a permite băncii să o depăşească dincolo de plafonul de 100% din fondurile proprii ale acesteia.

Creditul ipotecar pentru investiţii imobiliare va fi garantat prin ipoteci sau privilegii, astfel cum sunt definite de Codul civil, asupra imobilului - teren sau construcţii - pentru care se acordă creditul. Ipoteca astfel constituită pentru garantarea creditului poate avea ca obiect terenul şi construcţiile ridicate pe acesta ulterior constituirii sale, în limita valorii stabilite prin contract şi pe măsura utilizării creditului. Ipotecile sau privilegiile constituite pentru garantarea împrumuturilor ipotecare durează până la rambursarea integrală a creditului pentru garantarea căruia au fost înfiinţate. Toate documentele se întocmesc în scris, fiind menţionate în contract, acesta trebuind să conţină cuantumul creditului, rata dobânzii şi termenele de rambursare a acestora, ipoteca sau gajul consemnat trebuind investite cu o formulă de autentificare juridică a documentelor publice oficiale, ce constituie baza pentru efectuarea înregistrărilor în registrele funciare şi alte evidenţe publice.

Băncile pot emite ordine de executare bancară pe baza registrelor sau documentelor referitoare la efectuarea operaţiunilor bancare. Un ordin de executare bancară trebuie să specifice banca emitentă a ordinului, tipul contractului, obligaţia debitorului de a plăti, suma ce trebuie plătită, data emiterii ordinului de executare bancară prin care să se menţioneze scadenţa creditului neachitat, sigiliul băncii şi semnăturile persoanelor autorizate să acţioneze în numele băncii.

Un ordin de executare bancar poate constitui baza pentru o procedură de executare efectuată în conformitate cu prevederile Codului de procedură civilă în urma unei decizii de executare emisă de către o instanţă. În instanţă, banca trebuie să depună o declaraţie în care să precizeze suma până la care poate emite un ordin de executare bancar, împreună cu termenul limită până la care poate solicita titlul executoriu. Documentele depuse de bancă vor fi examinate de către instanţă imediat, nu mai târziu de trei zile de la data depunerii lor.


Ordinul de executare bancar emis de o instituţie financiară poate constitui, de asemenea, o bază de obţinere a sumelor necesare de la o terţă parte, în cazul în care aceasta îşi asumă răspunderea pentru datoriile care rezultă din operaţiunile bancare menţionate mai sus. În cazul în care, ca urmare a executării operaţiunilor bancare, obligaţia de plată a fost transferată altei părţi, ca urmare a unei moşteniri sau prin  transformarea unei persoane juridice sau în cazul în care este necesar să se vândă imobilul ipotecat care este în proprietatea comună deţinută de un soţ şi soţia lui, titlul executoriu al băncii poate să fie confirmat prin decizie a unei instanţe. 

Pentru a asigura pretenţiile unei bănci, debitorul sau o altă parte poate transfera o anumită sumă, în valută convertibilă sau zloţi. Banca este obligată să ramburseze această sumă după ce datoria a fost stinsă, împreună cu dobânda şi comisionul datorat. Banca nu este obligată să ramburseze întreaga sumă, reţinându-şi costurile suportate de bancă în legătură cu recuperarea creanţelor.


O bancă este obligată să menţină:


- fondurile proprii la un nivel nu mai mic decât echivalentul sumei exprimate în zloţi, stabilită de Banca Naţională a Poloniei, cu condiţia ca plăţile nemonetare să   nu depăşească 15% din fondurile bancare principale;

- cuantumul total al fondurilor proprii şi elementelor suplimentare ale bilanţului băncii, stabilit de Autoritatea de Supraveghere Financiară, la un nivel care nu mai mic decât suma dintre următoarele valori: cerinţele de capital în legătură cu anumite tipuri de risc şi cerinţele de capital necesare, în conformitate cu normele băncii.


- raportul de solvabilitate la un nivel de cel puţin 8%, înainte de începerea operaţiunilor financiare, precum şi menţinerea acest raport la cel puţin 15% în primele 12 luni de operaţiuni şi nu mai puţin de 12% pentru următoarele 12 luni de activitate.

Potrivit prevederilor Legii privind băncile şi creditele ipotecare (1999), cu modificările ulterioare, limita de creditare reprezintă maxim 60% din valoarea ipotecară a proprietăţii şi nu poate depăşi 30% din suma totală alocată creditelor ipotecare garantate
. 

Fondurile atrase din emisiunea de obligaţiuni ipotecare pot fi utilizate de către bancă pentru refinanţarea creditelor garantate cu ipoteci şi creanţelor cumpărate de la alte bănci care decurg din creditele garantate cu ipoteci lor. În acest caz refinanţarea nu poate să depăşească un procent de 60% din valoarea ipotecară a proprietăţii.
În Polonia, insolvenţa persoanei fizice este soluţionată în două etape: 
a) falimentul, urmat de lichidarea bunurilor; 
b) planul de rambursare a datoriilor care nu au putut fi stinse prin distribuirea sumelor rezultate din lichidare, urmat, în anumite condiţii, de liberarea debitorului de datoriile reziduale ce nu au fost achitate ca urmare a implementării planului. 
În conformitate cu cadrul legal din 2009, doar debitorul poate solicita falimentul, deşi cererea poate fi formulată o dată la 10 ani şi trebuie să întrunească o serie de condiţii, în special faptul că supraîndatorarea trebuie să rezulte din împrejurări excepţionale, independente de voinţa debitorului, putând acoperi costurile administrative. 
Efectele deschiderii procedurii sunt următoarele:

- toate activele/bunurile debitorului fac parte din patrimoniul de lichidare, cu excepţia: 
(i) activelor care nu pot fi urmărite conform codului de procedură civilă polonez; 
(ii) remuneraţiei datorată debitorului ce nu poate face obiectul unei executări silite; 
(iii) alte bunuri aprobate de adunarea creditorilor pentru a fi scoase din patrimoniul de lichidare. Actele debitorului cu privire la bunurile incluse în patrimoniul de lichidare sunt nule. 
- debitorul nu mai poate constitui ipoteci/alte sarcini asupra bunurilor incluse în procedură pentru a garanta executarea unor creanţe născute anterior deschiderii procedurii (cu excepţia ipotecilor pentru a căror înregistrare s-a depus o cerere cel târziu cu 6 luni anterior datei la care s-a depus cererea de deschidere a procedurii); 
- creanţele nescadente la data deschiderii procedurii, devin scadente la data deschiderii procedurii; 
- administratorul judiciar poate, cu acordul instanţei, înceta un contract de închiriere cu privire la bunurile imobile ale debitorului cu acordarea unui preaviz de 3 luni, în cazul în care debitorul nu a putut denunţa contractul; 
- acordul debitorului de renunţarea în parte sau în totalitate la o moştenire sau un legat este nul; 
- actele privind transferul bunurilor debitorului cu titlu gratuit încheiate cu un an înainte de deschiderea procedurii sunt inopozabile creditorilor şi pot fi incluse în patrimoniul de lichidare; acelaşi efect se va produce şi cu privire la actele cu titlu oneros dar în urma cărora debitorul a primit o contraprestaţie în mod vădit prea mică prin raportare la prestaţia acestuia; 
- actele, inclusiv cele cu titlu oneros, încheiate în ultimele 6 luni anterioare deschiderii procedurii cu soţul, rudele şi afinii în linie directă precum şi cu rudele şi afinii în linie colaterală până la gradul al doilea inclusiv, precum şi cu adoptatul sau adoptatorul sunt inopozabile creditorilor şi vor fi incluse în patrimoniul de lichidare. 
- o decizie dată anterior privind garantarea executării unei creanţe ce ar trebui înscrisă la masa credală nu poate fi executată cu excepţia garanţiilor ce vizează creanţe privind obligaţii de întreţinere, de plată a despăgubirilor pentru atingeri aduse sănătăţii sau integrităţii corporale, sau pentru moartea persoanei ce asigură întreţinerea familiei; 
- după deschiderea procedurii, orice proceduri de executare a creanţelor monetare împotriva debitorului nu mai pot fi iniţiate. De asemenea, judecătorul poate dispune prin decizie interdicţia debitorului de a părăsi teritoriul Poloniei fără acordul instanţei. 
Odată cu aprobarea planului de rambursare a datoriilor, administratorul judiciar este revocat de drept, iar debitorul îşi reia dreptul de administrare a bunurilor. Totuşi, pe parcursul executării planului, debitorul: 
• nu poate încheia acte care depăşesc limitele unei gestiuni normale a patrimoniului său; 
• poate angaja doar datorii necesare pentru întreţinerea sa şi a persoanelor aflate în grija acestuia, exceptând, datorii rezultate din achiziţia unor bunuri cu plata în rate sau cu plăţi amânate; 
• trebuie să depună la instanţă un raport anual privind progresele planului de rambursare, menţionând veniturile încasate, datoriile achitate, precum şi orice alte bunuri achiziţionate a căror valoare depăşeşte dublul salariului minim.
UNGARIA

Baza legală

- Decretul nr. 361/2009 privind creditarea;
- Legea ClXII/2009 privind creditul de consum
;

- Legea CXII/1996 privind instituţiile de credit şi întreprinderile financiare de credit
.
Principala particularitate în ceea ce priveşte acordarea creditelor este legată de faptul că instituţiile financiare maghiare sunt autorizate să furnizeze împrumuturi persoanelor fizice în valută străină numai în condiţii foarte stricte. Conform prevederilor Decretului nr. 361/2009 cu privire la termenii de creditare, finanţarea prudentă şi evaluarea bonităţii, creditul ipotecar poate fi acordat numai cu condiţia ca debitorul eligibil să aibă venitul brut lunar în moneda împrumutului şi de 15 de ori mai mare decât salariul de bază minim lunar din Ungaria, stabilit pentru salariaţii cu normă întreagă, care este în vigoare la momentul semnării contractului de credit
.

Raportul împrumut-valoare nu trebuie să depăşească 80% din valoarea de piaţă a proprietăţii în cazul creditelor denominate în forinţi, care sunt garantate prin ipotecă asupra unei proprietăţi imobiliare. 
În cazul în care este semnat contractul de împrumut pentru un imobil aflat în construcţie, procentul de mai sus se aplică la valoarea de piaţă a proprietăţii atunci când aceasta va fi gata. Limitele sunt de 60% în cazul creditelor ipotecare denominate în euro şi de 65% în cazul contractelor de leasing financiar denominate în euro, în timp ce procentul este de 45%, respectiv 50% pentru alte valute.
În conformitate cu normele generale ale Legii ClXII/2009 privind creditul de consum, creditorii sunt obligaţi să furnizeze informaţii consumatorilor, cu scopul de a evalua dacă creditul îndeplineşte nevoile consumatorilor şi nu depăşeşte capacităţile financiare ale acestora. Informaţiile se referă la principalele caracteristici ale creditului, impactul creditului asupra situaţiei financiare a debitorilor şi consecinţele implicite de plată.
În ceea ce priveşte preţul contracte de credit, instituţiile financiare au voie să perceapă într-o monedă străină numai acele cheltuieli şi taxe care sunt conectate direct la obţinerea valutei necesare pentru a executa şi menţine contractul dat.

La încheierea unui contract de credit ipotecar, instituţiile financiare trebuie să determine modul de stabilire a ratei creditului, fie prin utilizarea unei rate a dobânzii de referinţă, fie prin stabilirea unei rate a dobânzii pentru o perioadă de 3 ani, 5 ani sau 10 ani. Legea CXII/1996 privind instituţiile de credit şi întreprinderile financiare de credit specifică faptul că, în cazul unui împrumut în euro, rata de referinţă este rata internaţională a dobânzii interbancare pentru moneda euro de 3 luni, 6 luni sau 12 luni EURIBOR, în timp ce în cazul creditelor în franci elveţieni sau alte valute rata de referinţă este LIBOR, rata dobânzii practicată la Bursa din Londra şi de către băncile de prim rang care oferă fonduri, respectiv, rata dobânzii pe care o percepe pentru acordarea de împrumuturi băneşti. 

Legea permite modificarea nefavorabilă a taxelor impuse debitorului doar în cazul neperformanţei creditului. 
În conformitate cu prevederile legale privind instituţiile de credit şi întreprinderile financiare de credit, acestea trebuie să dispună de lichidităţi în orice moment. Conform Hotărârii de Guvern nr. 366/2011 privind determinarea nivelului de lichiditate a instituţiilor de credit, acestea trebuie să urmărească trei aspecte:  rata de acoperire a depozitelor, rata de acoperire a activelor şi rata de finanţare. Astfel, băncile comerciale trebuie să menţină o rată de acoperire a depozitelor mai mare de 0,2 sau un raport de acoperire a activelor mai mare de 0,1. De asemenea, instituţiile de credit ipotecar trebuie să menţină în permanenţă un raport de acoperire a activelor mai mare de 0,05.
Termenii contractului de credit ipotecar prevăd o perioadă de graţie de 36 de luni. În această perioadă, creditul ipotecar este plătit de către debitor la o rată fixă, de schimb preferenţial (180 HUF/CHF, 250 HUF/EUR sau 2,5 HUF/JPY). Diferenţa dintre rata fixă, rata preferenţială şi rata reală a pieţei este colectată într-un cont special ca un împrumut în forinţi. Partea de capital din împrumutul în forinţi va fi plătită de către debitor după perioada de graţie.

În cazul în care cursul de schimb al forintului depăşeşte un nivel de 270 HUF/ CHF, 340 HUF/EUR sau 3,3 HUF/JPY, diferenţa este plătită în totalitate de guvernul central. 

Cu excepţia ratei dobânzii la forinţi pe datoria colectată în contul special, impunerea oricăror taxe sau comisioane de către instituţia bancară este interzisă prin lege. 

